»Machiba mʉ biawãra kʉ̃ria panuubʉrã,
mʉ waubi b̶uu bed̶ea ijãa panad̶ai.
Maud̶eeba mʉ Chachamaa id̶ii machi Karibabarii bʉimera.
Mau machi baara ewaricha b̶uai.
Ichi Dachi Akõre Jauribʉ.
Ichiba Dachi Akõre biawãra kuitaabiabarii.
Nau iujãad̶ebenarãba ichi poyaa adaud̶aabai,
unud̶akaud̶eeba maud̶e adua panuud̶eeba.
Maud̶e machiaburu ichi kuitaa panuu,
machi baara b̶uud̶eeba maud̶e machi sõd̶e b̶uud̶eeba.
»Mʉʉba machi jẽramara kĩra b̶ʉiwẽe.
Mʉ waya machimaa neei.
Kãꞌãabariwãed̶e ẽbẽrarã nau iujãad̶ebenarãba mʉ waa unud̶aabai maamina machiba mʉ unud̶ai.
Mʉʉba chokae b̶uai uru b̶uud̶eeba,
machia bid̶a chokae b̶uai uru nuread̶ai.
Mʉ neeruud̶e machiba kuitaad̶ai mʉ,
mʉ Chacha ome b̶uu,
machi mʉ baara panuu maud̶e mʉ machi baara b̶uu.
Chi mʉ waubi b̶uu bed̶ea ũriped̶a wau b̶uuba mʉ kʉ̃ria b̶uu.
Ab̶auba mʉ kʉ̃ria b̶uubʉrã,
mʉ Chachaba mau kʉ̃ria b̶uai.
Maud̶e mʉa bid̶a mau kʉ̃ria b̶uai maud̶e mʉ ichimaa unubii.
Maabae chi ab̶abena Judas,
Iscariotewãeba Jesusmaa id̶isii:
—Dai Mechiu,
¿sakãe bichi daimaa unubiaima maamina nau iujãad̶ebenarãmaa unubiabaima?
Jesusba panausii:
—Chi mʉ kʉ̃ria b̶uuba mʉ bed̶ea wau b̶uai.
Maud̶e mʉ Chachaba mau kʉ̃ria b̶uai.
Maabae dai ichimaa need̶ai ichi baara panad̶ai baita.
Chi mʉ kʉ̃riawẽa b̶uuba mʉ bed̶ea waukau.
Chi machiba ũri panuu bed̶ea mʉʉd̶ewãe,
maumaarã mʉ Chacha,
chi mʉ bʉid̶ad̶e.
»Mau mʉʉba machimaa jara b̶uu mʉ wabid̶a machi baara b̶uud̶eed̶e.
Maamina mʉ Chacha mʉ trʉ̃d̶eeba ichi Jauri bʉi machi Aid̶abarii b̶uamera.
Dachi Akõre Jauriba ne joma machimaa jaradeai.
Ichiba mʉʉba jarad̶a machimaa joma kĩrababiai.
»Mʉʉba machi sõd̶e jirukaraayuwãe duanubiai.
Maamina mʉʉba makaabai,
chi nau iujãad̶ebenarãba makabadau kĩra.
Maud̶eeba ãrea jirukaraarã́sturu.
Wapearã́sturu.
Mʉʉba machimaa jarasii mʉ wãaruu maud̶e waya machi baara b̶uad̶e neei.
Machiba mʉ biawãra kʉ̃ria panasirã kĩrajʉʉd̶ai basii mʉ Chachamaa wãaruu kakua.
Ichi mʉ audeara chi mechiu niid̶eeba mʉ waya b̶ui mʉ naed̶e b̶uad̶amaa.
Mʉʉba mau jara b̶uu makai naed̶e,
biawãra makaaruud̶e machiba ijãad̶amera.
»Mʉ machi baara ãrea berreawẽe,
nau iujãad̶ebena rey neeruud̶eeba.
Mauba mʉ ome poyaakau.
Maka mʉ Chachaba waubi b̶uu mʉʉba waui.
Maka nau iujãad̶ebenarãba kuitaad̶ai mʉʉba mʉ Chacha ãrea kʉ̃ria b̶uu.
»Jiradústuru.
Wãuríduru.